open-index/open-wikipedia-markdown huggingface dataset:
ఎం.డి.రామనాథన్

**మంజపర దేవేశ భాగవతార్ రామనాథన్** (20 మే 1923 – 27 ఏప్రిల్ 1984) ఒక కర్ణాటక సంగీత స్వరకర్త, గాత్రవిద్వాంసుడు.  

## జీవిత విశేషాలు
ఇతడు మద్రాసు ప్రెసిడెన్సీ(ప్రస్తుతంకేరళ), పాలక్కాడ్ జిల్లా మంజపర గ్రామంలో 1923, మే 20న దేవేశ భాగవతార్, సీతాలక్ష్మి అమ్మాళ్ దంపతులకు జన్మించాడు. ఇతని తండ్రి వృత్తి రీత్యా సంగీతం మేష్టారు. ఇతని ప్రాథమిక విద్య పాలక్కాడులో జరిగింది. ఇతడు పాలక్కాడులోని విక్టోరియా కాలేజీ నుండి భౌతిక శాస్త్రంలో బి.ఎస్.సి. చదివాడు. విద్యాభ్యాసం తరువాత ఇతడు తన సంగీతాన్ని మెరుగు పరుచుకోవడానికి మద్రాసుకు వెళ్ళాడు.  

అదే సమయంలో రుక్మిణీదేవి అరండేల్ తన "కళాక్షేత్ర"లో "సంగీత శిరోమణి" అనే కొత్త కోర్సును ప్రారంభించింది. రామనాథన్ ఆ కోర్సుకు ఎంపికయ్యాడు. 1944లో ఆరంభమైన ఆ కోర్సు మొదటి బ్యాచులోని ఏకైక విద్యార్థి ఇతడే. త్వరలోనే ఇతడు టైగర్ వరదాచారి ప్రియ శిష్యుడిగా మారాడు. ఇతని కోర్సు పూర్తి అయిన తర్వాత ఇతడు తన గురువుకు సహాయకుడిగా ఉన్నాడు. కొంత కాలానికి కళాక్షేత్రలో సంగీతం ప్రొఫెసర్‌గా మారాడు. ఇతడు "కళాక్షేత్ర" ఫైనార్ట్స్ కాలేజీకి ప్రిన్సిపాల్‌గా కూడా పనిచేశాడు. 

## సంగీత ప్రస్థానం

### పాటలు
ఇతడు ప్రత్యేకమైన శైలిలో పాటలు పాడేవాడు. గౌళ గాత్రంతో విళంబ సమయంలో పాడుతూ తనకంటూ సంగీత ప్రపంచంలో వినూత్నమైన స్థానాన్ని ఏర్పరచుకున్నాడు. ఇతడు కర్ణాటక సంగీతంలోని దాదాపు అన్ని రాగాలలో పాడాడు. వాటిలో సహన, శ్రీ, ఆనందభైరవి, రీతిగౌళ, యదుకుల కాంభోజి, కేదార, కాంభోజి, హంసధ్వని రాగాలు ఇతని ప్రీతిపాత్రమైనవి. మందగమనంతో పాడటం ఇతని ముద్ర అయినా ఇతడు తన కచేరీలలో అడపాదడపా వేగంగా పాడేవాడు. 

### స్వరకల్పన
ఇతడు గాయకుడే కాక వాగ్గేయకారుడు కూడా. ఇతడు 300లకు పైగా తెలుగు, తమిళ, సంస్కృత భాషలలో కృతులు రచించాడు. తన గురువు టైగర్ వరదాచారిపై గౌరవంతో తన కృతులలో "వరదదాస" అనే పదాన్ని తన ముద్రగా వాడుకుకున్నాడు. 

ఇతడు స్వరకల్పన చేసిన కొన్ని తెలుగు కృతులు:

## అవార్డులు
సంగీతరంగంలో చేసిన సేవలకు భారత ప్రభుత్వం ఇతడికి 1974లో పద్మశ్రీతో సత్కరించింది. 1975లో సంగీత నాటక అకాడమీ అవార్డులభించింది. 1976లో మద్రాసులోని ది ఇండియన్ ఫైన్ ఆర్ట్స్ సొసైటీ ఇతడికి "సంగీత కళాశిఖామణి" బిరుదును ఇచ్చింది. ఇతడు మద్రాసు సంగీత అకాడమీ నిపుణుల కమిటీ సభ్యుడిగా ఉన్నాడు. 1984-85 సంవత్సరానికి మద్రాసు సంగీత అకాడమీ సంగీత కళానిధి పురస్కారానికి ఇతని పేరు పరిశీలించింది కానీ ఇతనికి ఆ పురస్కారం దక్కలేదు. 

## మరణం
ఇతడు తన 61వ యేట 1984, ఏప్రిల్ 27వ తేదీన దీర్ఘవ్యాధితో బాధపడుతూ మరణించాడు. 

## మూలాలు

* ''Unsung Genius'' Hindu May 2008
* A brief biography at carnaticcorner.com
* A tribute to M.D.Ramanathan at carnatica.net
* 
* ''The Hindu'': 20 years after M.D.Ramanathan, A tribute to M.D.Ramanathan 
* Kuppuswamy, Gowri and Hariharan, M. (1981), Index of Songs in South Indian Music, B. R. Publishing Corporation, Delhi. 
* Rajagopalan, N. (1991), A Garland, Bharitiya Vidya Bhavan, Bombay. 
* M.D.ramanathan songs MP3 download
* Clips of M.D.Ramanathan

## బయటి లింకులు
* Website of M.D.Ramanathan 
*MDR, Mythical Music Maker 
* Growing in stature
* Article on Ramanathan (Word document)

వర్గం:కర్ణాటక సంగీత విద్వాంసులు
వర్గం:సంగీత నాటక అకాడమీ అవార్డు గ్రహీతలు
వర్గం:1923 జననాలు
వర్గం:1984 మరణాలు
వర్గం:కేరళ వ్యక్తులు
వర్గం:సంగీత గురువులు
వర్గం:పద్మశ్రీ పురస్కారం పొందిన కేరళ వ్యక్తులు
వర్గం:కళారంగంలో పద్మశ్రీ పురస్కార గ్రహీతలు
టి.ముక్త

**తంజావూరు ముక్త**(1914–2007) సంగీత విద్వాంసురాలు. ఈమె తన సోదరి టి.బృందతో కలిసి గాత్రయుగళ కచేరీలు చేసింది. ఈ జంట కర్ణాటక సంగీత చరిత్రలో యుగళకచేరీలు మొదటి మహిళాద్వయంగా పేరుపొందింది. వీరిది వీణ ధనమ్మాళ్ సాంప్రదాయం. 
## విశేషాలు
ముక్త తన సంగీత పాఠాలు తన తల్లి కామాక్షి వద్ద వీణ ధనమ్మాళ్ పద్ధతిలో నేర్చుకుంది. ఈ బాణీ సూక్ష్మ గమకాలతో అనుస్వరాలతో నిండి ఉంటుంది. తల్లి వద్ద శిక్షణ పొందిన తర్వాత తన సోదరి బృందతో కలిసి కాంచీపురం నయన పిళ్ళై,లక్ష్మీరత్నం, వీణధనమ్మాళ్‌ల వద్ద తన సంగీతాన్ని మెరుగుపరచుకొంది. ఈమె తన 8వ యేట మొదటి కచేరీ చేసింది. 2003లో క్లీవ్‌లాండ్ (అమెరికా)లో ఈమె తన చిట్టచివరి కచేరీ చేసింది.ఈమె ఎక్కువగా పదములను, జావళీలను ప్రాచుర్యంలోనికి తెచ్చింది.

ఈమె శిష్యబృందంలో సుభాషిణి పార్థసారథి, నిర్మల సుందరరాజన్, మైసూర్ నాగమణీ శ్రీనాథ్, ఉమా వాసుదేవన్ (కుమార్తె) మొదలైన వారున్నారు. 

ఈమె 1972లో సంగీత నాటక అకాడమీ అవార్డును పొందింది.

## మరణం
ఈమె తన 93వయేట 2007లో మరణించింది. ఈమె శతజయంతి ఉత్సవాలను 2014లో చెన్నైలో జరుపుకున్నారు.

## మూలాలు

## బయటి లింకులు
*Columbus Carnatic 
*T.Muktha Interview
*T.Muktha

వర్గం:కర్ణాటక సంగీత విద్వాంసులు
వర్గం:మహిళా కళాకారులు
వర్గం:సంగీత నాటక అకాడమీ అవార్డు గ్రహీతలు
వర్గం:1914 జననాలు
వర్గం:2007 మరణాలు
వర్గం:తమిళనాడు గాయకులు
టైగర్ వరదాచారి

**టైగర్ వరదాచారి** (1876–1950) తమిళనాడుకు చెందిన కర్ణాటక సంగీత గాత్రవిద్వాంసుడు.

## ఆరంభ జీవితం

వరదాచారి మద్రాసు ప్రెసిడెన్సీ, చెంగల్పట్టు జిల్లా కొలత్తూర్ గ్రామంలో 1876, ఆగష్టు 1వ తేదీన జన్మించాడు. ఇతని తండ్రి కందాడై రామానుజాచారి తెలుగు,తమిళ, సంస్కృత పండితుడు. తల్లి కళ్యాణి అమ్మాళ్.

మసిలమణి, పెద్ద సింగరాచార్యుల ప్రోద్బలంతో ఇతడు సంగీతాన్ని అభ్యసించాడు. ఇతడు తన 14వ యేట పట్నం సుబ్రమణ్య అయ్యరు వద్ద చేరి మూడు సంవత్సరాలు సంగీతాభ్యాసం చేశాడు. కుటుంబ ఆర్థిక పరిస్థితుల కారణంగా ఇతడు కాలికట్ లో సర్వే డిపార్టుమెంట్‌లో నెలకు 12 రూపాయల జీతంతో ఉద్యోగానికి చేరాడు. ఉద్యోగం చేస్తూనే ఇతడు తన సంగీతం పట్ల ఉన్న మక్కువను పెంచుకోసాగాడు. మైసూరులో ఉన్నప్పుడు మైసూర్ మహారాజు కృష్ణరాజ ఒడయార్ దృష్టిలో పడ్డాడు. మహారాజు ఇతనికి "టైగర్" బిరుదును, "తోడా"ను ప్రదానం చేశాడు. 

ఇతడు చాలా కాలం సేలం జిల్లా (ప్రస్తుతం కృష్ణగిరి జిల్లా) కావేరీపట్నంలో నివసించాడు. ఇతడు కావేరీపట్నం పెరియార్ వీధిలో నివసించిన ఇల్లు ఇప్పటికీ చెక్కుచెదరకుండా ఉంది. 

ఇతని కుటుంబ సభ్యులకు సంగీతంలో ప్రావీణ్యం ఉంది. ఇతని తండ్రి రామానుజాచారి సంగీతం గురించి ప్రసంగాలు చేశాడు. ఇతని సోదరుడు కె.వి.శ్రీనివాస అయ్యంగార్ సంగీతశాస్త్ర ప్రవీణుడు. మరొక సోదరుడు కె.వి.కృష్ణమాచారి వీణ విద్వాంసుడు. వరదాచారి తన సోదరి నుండి పాటలు పాడటం గురించి ఎక్కువగా నేర్చుకున్నాడు.
ఇతడు మద్రాసు సంగీత అకాడమీ నిర్వహిస్తున్న సంగీత అధ్యాపకుల కాలేజీకి ప్రిన్సిపాల్‌గా ఉన్నాడు. ఆ పదవిలో 5 సంవత్సరాలు గడిపిన తరువాత ఇతడు మద్రాసు విశ్వవిద్యాలయం సంగీత శాఖకు అధిపతిగా, అన్నామలై విశ్వవిద్యాలయం సంగీత కళాశాల ప్రిన్సిపాల్‌గా పనిచేశాడు. చివరకు "కళాక్షేత్ర" సంగీత విభాగానికి ప్రిన్సిపాల్‌గా పనిచేశాడు.

## సంగీతం

వేగవంతమైన సంగతులు పాడటం ఇతని ప్రత్యేకత. ఇతడు మంచి వాగ్గేయకారుడు కూడా. ఇతడు గీతాలు, వర్ణాలు, కృతులు ఎన్నో రచించి సంగీత ప్రపంచానికి అందించాడు. 
1.1948లో చక్రవర్తి రాజగోపాలాచారి గవర్నర్ జనరల్ హోదాలో "కళాక్షేత్ర"ను సందర్శించినప్పుడు ఇతడు "ఈ దినమే సుదినము" అనే కృతిని స్వరపరిచి పాడాడు.
2.రుక్మిణీదేవి అరండల్ జన్మదినం సందర్భంగా "వందనము నొనరించి" అనే వర్ణాన్ని వాచస్పతి రాగంలో కూర్చాడు.

## శిష్యులు
ఇతని శిష్యులలో పేర్కొన దగిన కొంత మంది:
* జి.ఎన్.బాలసుబ్రమణియం
* ఎం.డి.రామనాథన్
* పురాణం పురుషోత్తమశాస్త్రి
* సంధ్యావందనం శ్రీనివాసరావు
* అశ్వత్థామ
* బి.వి.రామన్ , బి.వి.లక్ష్మణన్

## పురస్కారాలు

1932లో మద్రాసు సంగీత అకాడమీ ఇతనికి సంగీత కళానిధి పురస్కారం ప్రదానం చేసింది.

## మూలాలు

వర్గం:కర్ణాటక సంగీత విద్వాంసులు
వర్గం:సంగీత కళానిధి పురస్కార గ్రహీతలు
వర్గం:తమిళనాడు గాయకులు
ఫహాద్ ఫాజిల్

**ఫహాద్‌ ఫాజిల్** (జననం: 1982 ఆగస్టు 8) ఒక భారతీయ నటుడు, చిత్ర నిర్మాత. ప్రధానంగా మలయాళ చిత్ర పరిశ్రమలో పనిచేస్తాడు. నలభైకి పైగా చిత్రాలలో నటించాడు. ఒక భారత జాతీయ చలనచిత్ర పురస్కారాo, నాలుగు కేరళ రాష్ట్ర చలనచిత్ర పురస్కారాలు, మూడు సౌత్ ఫిల్మ్‌ఫేర్ అవార్డులతో సహా పలు అవార్డులను అందుకున్నాడు. ఫహాద్ చిత్రనిర్మాత ఫాజిల్ కుమారుడు.

## కెరీర్
ఫహద్ మొదటి చిత్రం, *కైయెతుమ్ దూరత్* (2002). దీనికి అతని తండ్రి, దర్శకుడు ఫాజిల్ దర్శకత్వం వహించాడు. ఇది బాక్సాఫీస్ వద్ద విఫలమయ్యింది. 2014 లో ఆయన నిర్మించిన పెద్ద బడ్జెట్ చిత్రం *అయోబింటే పుస్తకం* లో నటించారు. బ్లాక్ బస్టర్ మూవీ *[[బెంగుళూరు డేస్]]* లో కూడా ఆయన ప్రధాన పాత్ర పోషించారు. 2015 అతనికి నిస్తేజమైన సంవత్సరం. అతను తీసిన ఏ సినిమాలు విజయం సాధించలేదు. 2016 లో, అతని మొదటి విడుదల, *మాన్‌సూన్ మామిడి* బాక్సాఫీస్ వద్ద విఫలమైంది, అయినప్పటికీ అతని నటనకు ప్రశంసలు లభించాయి. ఈ చిత్రం మంచి విమర్శకుల స్పందనలను అందుకుంది. అతని తదుపరి విడుదల 5 ఫిబ్రవరి 2016 న *మహేషింతే ప్రతిరాకం* బ్లాక్ బస్టర్ గా నిలిచింది. ఇది ప్రేక్షకులు, విమర్శకులచే ప్రశంసించబడింది. *వరాతన్, న్జన్ ప్రకాషన్*,, *[[[[కుంబలంగి]] నైట్స్‌]]<nowiki/>తో* బాక్సాఫీస్ విజయాలు అందుకున్నాడు. ఇవి బాక్స్ ఆఫీస్ వద్ద సమిష్టిగా ₹ 100 కోట్లకు పైగా వసూలు చేశాయి.

## వ్యక్తిగత జీవితం
20 జనవరి 2014 న, మలయాళ సినీ నటి నజ్రియా నజీమ్‌తో నిశ్చితార్థం జరిగింది, వీరి వివాహం 21 ఆగస్టు 2014 న తిరువనంతపురంలో వివాహం చేసుకున్నారు. అంజలీ మీనన్ *[[బెంగుళూరు డేస్]]* (2014) సెట్స్‌లో ఈ జంట ఒకరినొకరు తెలుసుకున్నారు, ఇందులో వారు భార్యాభర్తల పాత్రలు పోషించారు. వివాహ ఏర్పాటులో వారి తల్లిదండ్రులు కీలక పాత్ర పోషించారని ఫహద్ వెల్లడించారు.

### తెలుగు సినీరంగం
'ఫహాద్‌ ఫాజిల్‌' 2021లో అల్లు అర్జున్‌ కథానాయకుడిగా సుకుమార్ దర్శకత్వంలో వస్తున్న  'పుష్ప' చిత్రంతో తెలుగు చిత్రసీమలోకి అడుగుపెడుతున్నాడు.

## ఫిల్మోగ్రఫీ

## నిర్మాతగా

## మూలాలు

వర్గం:జీవిస్తున్న ప్రజలు
వర్గం:1982 జననాలు
వర్గం:మలయాళ సినిమా నటులు
వర్గం:భారతీయ సినిమా నటులు
వర్గం:కేరళ సినిమా నటులు
వేర్ ఈజ్ ది వెంకటలక్ష్మీ

**వేర్ ఈజ్ ది వెంకటలక్ష్మీ**, 2019 మార్చి 15న విడుదలైన తెలుగు హర్రర్ కామెడీ సినిమా. ఏబిటి క్రియేషన్స్ బ్యానరులో ఎం. శ్రీధర్ రెడ్డి, హెచ్. ఆనంద్ రెడ్డి, ఆర్.కె. రెడ్డి నిర్మించిన ఈ సినిమాకు కిషోర్ దర్శకత్వం వహించాడు. ఈ సినిమాలో రాయ్ లక్ష్మీ, మధునందన్, ప్రవీణ్, పూజిత పొన్నాడ, బ్రహ్మాజీ తదితరులు నటించగా, హరి గౌరా సంగీతం సమకూర్చాడు.

## నటవర్గం
* రాయ్ లక్ష్మి (వెంకటలక్ష్మీ)
* మధునందన్ (పాండుగాడు)
* ప్రవీణ్ (చంటిగాడు)
* పూజిత పొన్నాడ (గౌరి)
* పంకజ్ కేసరి (రౌడీ వీరారెడ్డి)
* రామ్ కార్తీక్ (శేఖర్‌)
* బ్రహ్మాజీ సూర్యం వంటి
* జబర్దస్త్ మహేష్
* జెమిని సురేష్
* రమణా రెడ్డి

## నిర్మాణం
ఈ సినిమా హైదరాబాదులో చిత్రీకరించబడింది.

## పాటలు
ఈ సినిమాలోని పాటలను హరి గౌరా స్వరపరిచాడు.

* "కన్నమేసి నోడి కంట" - లోకేశ్వర్
* "ఏం జరుగుతోంది నాలో" - కాల భైరవ, హరిణి
* "రారా వేణు గోపబాల" - హరిణి, లోకేశ్వర్, సాయిచరణి
* "ఏమాయ చేసిండో" - హరి గౌరా
* "పాప అత్తిలి పాపా" - మంగ్లీ, హరి గౌరా, లోకేశ్వర్, సాయిచరణ్, అరుణ్, రఘురాం

## మార్కెటింగ్
ఫిబ్రవరి 19న ఈ సినిమా ట్రైలర్ విడుదలైంది.

## విడుదల
*[[టైమ్స్ ఆఫ్ ఇండియా]]* పత్రిక ఈ సినిమాకి 1.5/5 రేటింగ్ ఇచ్చింది. *న్యూ ఇండియన్ ఎక్స్‌ప్రెస్* పత్రిక ఈ సినిమాకి 2/5 రేటింగ్ ఇచ్చింది. *123 తెలుగు పత్రిక కూడా మిశ్రమ రివ్యూ ఇచ్చింది.*

## మూలాలు

## బయటి లింకులు
* 

వర్గం:2019 తెలుగు సినిమాలు
వర్గం:తెలుగు హాస్య సినిమాలు
కాఫీ బోర్డు అఫ్ ఇండియా

thumb|వేయించిన కాఫీ గింజలు
భారతదేశంలో కాఫీ ఉత్పత్తిని ప్రోత్సహించడానికి భారత ప్రభుత్వ వాణిజ్య పరిశ్రమల మంత్రిత్వ శాఖచే నిర్వహించబడుతున్న సంస్థ **కాఫీ బోర్డ్ ఆఫ్ ఇండియా**. ప్రధాన కార్యాలయం బెంగుళూరు లో ఉంది.

## చరిత్ర
1942 లో పార్లమెంటు చట్టం ద్వారా కాఫీ బోర్డ్ ఆఫ్ ఇండియా స్థాపించబడింది. 1995 వరకు కాఫీ బోర్డు చాలా మంది సాగుదారుల కాఫీని పూల్ చేసిన సరఫరా నుండి విక్రయించింది, కాని ఆ తరువాత భారతదేశంలో ఆర్థిక సరళీకరణ కారణంగా కాఫీ మార్కెటింగ్ ప్రైవేట్ రంగ కార్యకలాపంగా మారింది.

కాఫీ బోర్డుల సంప్రదాయ విధుల్లో భారతదేశం విదేశాలలో కాఫీ అమ్మకం వినియోగాన్ని ప్రోత్సహించడం, కాఫీ పరిశోధనలు, చిన్న కాఫీ పెంపకందారులను స్థాపించడానికి ఆర్థిక సహాయం, కార్మికుల పని పరిస్థితులను పరిరక్షించడం అమ్ముడుపోని కాఫీ మిగులు కొలను నిర్వహించడం వంటివి ఉన్నాయి.

## భారతదేశం లో కాఫీ పరిశ్రమ
కాఫీ దక్షిణ భారతదేశంలో ఎక్కువగా  ఉత్పత్తి చేయబడుతుంది. భారతదేశంలోని మొత్తం కాఫీ ఉత్పత్తిలో 71% వాటాను కలిగి ఉన్న రాష్ట్రము  కర్ణాటక, తర్వాత స్థానాలలో  కేరళ కాఫీ ఉత్పత్తిలో  20% తో రెండవ స్థానంలో, తమిళనాడు 5%  ఉత్పత్తి తో మూడవదిగా ఉన్నాయి. తమిళనాడు కాఫీలో సగం నీలగిరి జిల్లాలోనే జరుగుతుంది. ఇక్కడ ప్రధాన అరబికా పండించే ప్రాంతం. ఒరిస్సా, ఈశాన్య ప్రాంతాలు తక్కువ నిష్పత్తిలో ఉత్పత్తిని కలిగి ఉన్నాయి.
thumb|కాఫీ చెట్టు అరబికా
2022-2023 మధ్య కాలంలో భారతదేశం ప్రపంచంలోని ఎనిమిదవ అతిపెద్ద కాఫీ పెంపకందారుగా అయినది. భారతీయ కాఫీ అధిక నాణ్యత,  అంతర్జాతీయ మార్కెట్లలో ఆదరణ ( ప్రీమియం )కారణంగా ప్రపంచంలోని ఉత్తమ కాఫీలలో ఒకటి గా ఉన్నది. భారతదేశం రెండు రకాల కాఫీని ఉత్పత్తి చేస్తుంది అవి  అరబికా,  రోబస్టా. అరబికా దాని తేలికపాటి సుగంధ రుచి కారణంగా రోబస్టా కాఫీ కంటే ఎక్కువ మార్కెట్ విలువను కలిగి ఉంది. రోబస్టా కాఫీ దాని బలమైన రుచి కారణంగా వివిధ మిశ్రమాల తయారీలో ఉపయోగిస్తారు. భారతీయ కాఫీ మొత్తం ఉత్పత్తిలో 72% వాటాతో రోబస్టా ప్రధానంగా తయారు చేయబడిన కాఫీ. ప్రపంచవ్యాప్తంగా రోబస్టా కాఫీ ఉత్పత్తిలో భారత్ ఐదో స్థానంలో ఉంది. కాఫీ  పరిశ్రమ భారతదేశంలో 2 మిలియన్లకు పైగా ప్రజలకు ప్రత్యక్ష ఉపాధిని అందిస్తుంది. భారతదేశానికి కాఫీ  వాణిజ్య పంట, ఎగుమతి చేసే వస్తువు.

కాఫీ బోర్డు ప్రారంభ అంచనాల ప్రకారం, అక్టోబర్లో ప్రారంభమయ్యే 2023-24 పంట సంవత్సరానికి భారతదేశం లో  ఉమ్మడి అరబికా,  రోబస్టా పంట పెరుగుతుందని అంచనా. 2022-23 సీజన్లో అంచనా వేసిన 3.52 లక్షల టన్నులతో పోలిస్తే 6.25 శాతం పెరిగి మొత్తం పంట 3.74 లక్షల టన్నులకు చేరుకుంటుందని అంచనా. ప్రస్తుత సీజన్ లో లక్ష టన్నుల నుంచి 1.13 లక్షల టన్నులకు అరేబికా ఉత్పత్తి పెరుగుతుందని, రోబస్టా ఉత్పత్తి 2.52 లక్షల టన్నుల నుంచి 2.61 లక్షల టన్నులకు పెరుగుతుందని బోర్డు అంచనా వేసింది.

## మూలాలు


## బాహ్య లింకులు

* అధికారిక వెబ్‌సైట్
వర్గం:వాణిజ్య పంటలు
వర్గం:ఎగుమతులు
చీకటి గదిలో చితక్కొట్టుడు

**చీకటి గదిలో చితక్కొట్టుడు**, 2019 ఏప్రిల్ 21న విడుదలైన తెలుగు కామెడీ హర్రర్ సినిమా. బ్లూ ఘోస్ట్ పిక్చర్స్ బ్యానరులో వంశీ శేఖర్, కే.ఈ. జ్ఞానవేల్ రాజా నిర్మించిన ఈ సినిమాకి సంతోష్ పి. జయకుమార్ దర్శకత్వం వహించాడు. ఇందులో అదిత్ అరుణ్, నిక్కి తంబోలి, సయంతాని గుహతకుర్తా, భాగ్యశ్రీ మోటే ప్రధాన పాత్రల్లో నటించగా, బాలమురళి బాలు సంగీతం సమకూర్చాడు. ఇది, దర్శకుడి సొంత తమిళ  *ఇరుత్తు అరాయిల్ మురట్టు కుత్తు* (2018) రీమేక్ కాగా, తమిళ సినిమాకి పనిచేసిన చాలామంది ఈ సినిమాకి కూడా పనిచేశారు. ఇది గుహతకుర్తాకు తొలి తెలుగు సినిమా కాగా, తమిళ సినిమాలో నటించిన రాజేంద్రన్, జంగీరి మధుమిత, కెఎస్జి వెంకటేష్ కూడా నటించారు.

## కథా నేపథ్యం
లైంగికంగా మత్తులో ఉన్న దెయ్యం ఉన్న హాంటెడ్ ఇంట్లోకి వెళ్ళిన రెండు జంటలు అక్కడే చిక్కుకొని ఉంటారు. వారిలో ఉన్న ఇద్దరు కన్య పురుషులతో దయ్యం తన లైంగిక కోరికను తీర్చుకోవాలనుకుంటుంది. తరువాత ఏం జరిగిందనేది మిగతా కథ.

## నటవర్గం

* అదిత్ అరుణ్ (చందు)
* నిక్కీ తంబోలి (పూజ)
* దెయ్యం (సయంతాని గుహతకుర్తా)
* భాగ్యశ్రీ మోటె (కావ్య)
* రాజేంద్రన్ (గోపాల్ వర్మ)
* పోసాని కృష్ణ మురళి (స్వామి (ప్రీస్ట్))
* రఘుబాబు (జాక్)
* హేమంత్ (శివుడు)
* సత్యం రాజేష్ (గిరి)
* తాగుబోతు రమేశ్ (రోజ్)
* జంగిరి మధుమిత (భానుశ్రీ)
* కె.ఎస్.జి వెంకటేష్ (చందు తండ్రి)
* రాజేంద్రన్
* చంద్రికా రవి

## పాటలు
ఈ సినిమాలోని పాటలను బాలమురళి బాలు స్వరపరిచాడు.

* "నువ్వేలే నువ్వే" - నిఖితా గాంధీ, సంజిత్ హెగ్డే
* "దే తడి దే తడి" - ఐశ్వర్య రవిచంద్రన్, నవీన్, నిత్యాశ్రీ వెంకటరమణన్
* "చెలి ఆటకి రా" - శరణ్య గోపీనాథ్, ప్రతీ బాలసుబ్రమణియన్
* "పార్టీ సాంగ్" - యాజిన్ నిజార్, విష్ణుప్రియ రవి, నివాస్
* "పాకి చెడ్డి పాపాయమ్మ" - ఎంసి విక్కీ

## మూలాలు

## బయటి లింకులు
*

వర్గం:2019 తెలుగు సినిమాలు
వర్గం:తెలుగు భయానక సినిమాలు
వర్గం:పోసాని కృష్ణ మురళి సినిమాలు
వర్గం:రఘుబాబు నటించిన సినిమాలు
ఎస్.సోమసుందరం

**మదురై ఎస్.సోమసుందరం**  (ఫిబ్రవరి 9, 1919 – డిసెంబర్ 9, 1989) ఒక కర్ణాటక గాత్రసంగీత విద్వాంసుడు.
## విశేషాలు
ఇతని అసలు పేరు పరమశివం. ఇతడు 1919, ఫిబ్రవరి 9న సచ్చిదానందం పిళ్ళై, కమలంబాళ్ దంపతులకు 10వ సంతానంగా జన్మించాడు. ఇతని తాత శ్రీనివాస పిళ్ళై నాదస్వర విద్వాంసుడు. ఇతని తండ్రి సచ్చిదానందం పిళ్ళై న్యాయస్థానంలో గుమాస్తాగా పనిచేసేవాడు. ఇతని కుటుంబం మొదట స్వామిమలైలో నివసించేది. తన తండ్రికి మదురై బదిలీ కావడంతో మదురైకి మకాం మార్చాడు. తన సోదరులతో కలిసి ఇతడు ముత్తు ఒడయార్ వద్ద కర్రసాము, కుస్తీ నేర్చుకున్నాడు. ఇతని తల్లి తన కుమారుడికి నాదస్వరం నేర్పించాలని భావించింది. ఐతే ఇతడు గాత్ర సంగీతంవైపు మొగ్గు చూపాడు. ఇతడు మదురై దేవాలయంలో నారాయణ కోనర్ ఆలపించే భజనల పట్ల ఆకర్షితుడయ్యాడు. ఇతడు తన సంగీతాన్ని సేతు సుందరేశ భట్టర్ వద్ద ప్రారంభించాడు. తరువాత మదురై లక్ష్మణ చెట్టియార్, శేషం భాగవతార్, అభిరామి శాస్త్రియర్, మదురై తిరుప్పుగళ్ మణి, చిత్తూరు సుబ్రహ్మణ్యం పిళ్ళైల వద్ద తన సంగీతాన్ని మెరుగు పరుచుకున్నాడు. ఇతడు 1934లో  తిరుచందూరు దేవస్థానంలో సోమసుందరేశ్వరుని సన్నిధిలో తన మొదటి కచేరీని చేశాడు. ఆ దేవుని ఆశీస్సులు ఉండాలని ఇతని తల్లి ఇతని పేరును పరమశివం నుండి "సోమసుందరం"గా మార్చింది.

## పురస్కారాలు
ఇతనికి భారతప్రభుత్వం 1976లో పద్మశ్రీ పురస్కారాన్ని ఇచ్చి సత్కరించింది.కేంద్ర సంగీత నాటక అకాడమీ 1978లో కర్ణాటక గాత్ర సంగీత విభాగంలో అవార్డు ప్రకటించింది. 1983లో ది ఫైన్ ఆర్ట్స్ సొసైటీ, చెన్నై ఇతడిని సంగీత కళాశిఖామణి బిరుదుతో గౌరవించింది. అన్నామలై విశ్వవిద్యాలయం ఇతడిని గౌరవ డాక్టరేటుతో సత్కరించింది.

## మూలాలు

## బయటి లింకులు
*All about 'isai perarignar' Madurai Somu 
*About Madurai Somu
*Madurai Somu Artist
*Madurai Somu 
*http://www.carnaticdarbar.com/Symphony/symphony07.asp 

వర్గం:కర్ణాటక సంగీత విద్వాంసులు
వర్గం:చెన్నై వ్యక్తులు
వర్గం:1919 జననాలు
వర్గం:1989 మరణాలు
వర్గం:పద్మశ్రీ పురస్కారం పొందిన తమిళనాడు వ్యక్తులు
వర్గం:సంగీత నాటక అకాడమీ అవార్డు గ్రహీతలు
నైరోబి

[thumb|సవ్య దిశలో పై నుండి: సెంట్రల్ బిజినెస్ డిస్ట్రిక్ట్, [నైరోబీ నేషనల్ పార్క్|నైరోబీ పార్కు, కెన్యా పార్లమెంటు భవనం, నైరోబీ సిటీ హాల్, కెన్యాట్టా ఇంటర్నేషనల్ కాన్ఫరెన్స్ సెంటర్ ]]
**నైరోబి** కెన్యా దేశపు రాజధాని, అతిపెద్ద నగరం. ఈ నగరంలో ప్రవహించే నైరోబి నదిని ఉద్దేశించిన *ఎంకరే నైరోబీ* అనే పదబంధం నుంచి ఈ నగరానికా పేరు వచ్చింది. కెన్యా ప్రాంతీయ భాష మాసాయ్ లో *ఎంకరే నైరోబీ* అంటే చల్లని నీళ్ళు అని అర్థం. 2019 జనాభా లెక్కల ప్రకారం నగరం జనాభా 4,397,073. మెట్రోపాలిటన్ ఏరియాను కూడా కలుపుకుంటే  9,354,580. ఈ నగరాన్ని *గ్రీన్ సిటీ ఇన్ ద సన్* అని వ్యవహరిస్తారు.

నైరోబిని 1899 లో వలసరాజ్యాల అధికారులు బ్రిటిష్ ఈస్ట్ ఆఫ్రికాలో ఉగాండా రైల్వేలో డిపోగా స్థాపించారు. ఈ నగరం వెంటనే పెద్దదిగా విస్తరించి 1907 లో అంతకు మునుపు కెన్యా రాజధాని యైన మొంబాసా నగరం స్థానాన్ని ఆక్రమించింది. 1963 లో కెన్యా స్వాతంత్ర్యం అనంతరం *రిపబ్లిక్ ఆఫ్ కెన్యా*కు రాజధానిగా మారింది.
వలస పరిపాలనలో నైరోబి, కాఫీ, టీ తోటల పెంపకంలో ప్రసిద్ధి గాంచింది. ఈ నగరం కెన్యా దక్షిణ మధ్యభాగంలో సముద్రమట్టానికి 1795 మీటర్ల ఎత్తులో ఉంది.

## మూలాలు

వర్గం:ప్రపంచ నగరాలు
వర్గం:1899 స్థాపితాలు
వర్గం:కెన్యా
47 డేస్ (2020 సినిమా)

**47 డేస్**, 2020 జూన్ 30న విడుదలైన తెలుగు సినిమా. టైటిల్ కార్డ్ ఎంటర్టైన్మెంట్ బ్యానరులో విజయ్ డొంకాడ, రఘు కుంచె, శ్రీధర్ మక్కువ, దబ్బార శశి భూషణ్ నాయుడు నిర్మించిన ఈ సినిమాకి ప్రదీప్ మద్దాలి దర్శకత్వం వహించాడు. ఇందులో సత్యదేవ్ కంచరాన, పూజ ఝవేరి నటించగా, రఘు కుంచె సంగీతం అందించాడు.

## కథా నేపథ్యం
ఏసిపి సత్యదేవ్, భార్య పద్దు మరణిస్తుంది. తన భార్య మరణానికి కారణమైన కేసును దర్యాప్తు చేస్తున్నప్పుడు, సత్యదేవ్ ఒక పెద్ద సమస్యలో ఇరుక్కుంటాడు. ఆ సమస్య ఏంటి, తన భార్య మరణానికి కారణం తెలుసుకున్నాడా, ఆ తరువాత ఏం జరిగిందనేది మిగతా కథ.

## నటవర్గం

* సత్యదేవ్ కంచరాన (సత్యదేవ్)
* పూజ ఝవేరి (జూలియట్)
* రోషిణి ప్రకాష్ (పద్దు)
* సత్య ప్రకాష్ (షఫీ)
* హరి తేజ (జుంబా ట్రైనర్‌)
* రవివర్మ (రవి)
* శ్రీకాంత్‌ అయ్యంగర్‌
* ఇర్ఫాన్
* బేబీ అక్షర (స్వేచ్ఛ)
* ముఖ్తర్ ఖాన్
* కిరీటి దామరాజు
* అశోక్ కుమార్
* అప్పాజీ అంబరీష దర్భా (బీచ్ జాగర్)

## నిర్మాణం
పూరీ జగన్నాధ్ దగ్గర అసిస్టెంట్ డైరెక్టర్‌గా పనిచేసిన సాఫ్ట్‌వేర్ ఇంజనీర్ ప్రదీప్ మద్దాలి ఈ సినిమాకు దర్శకత్వం వహించాడు. 2017లో రోగ్ సినిమా షూటింగ్ లో సత్యదేవ్ ను కలిశాడు. 2011లో ప్రదీఫ్ తీసిన జూలియట్ అనే షార్ట్ ఫిల్మ్ ఆధారంగా ఈ సినిమా రూపొందించబడింది, 2018లో సినిమా షూటింగ్ ప్రారంభించబడింది. ఈ సినిమాలో ఏసిపి పాత్ర పోషించడానికి సత్యదేవ్ సంతకం చేశాడు. ఈ సినిమా నిర్మాతలు *47 డేస్* అనే పేరు కోసం 1981లో చిరంజీవి నటించిన 47 రోజులు సినిమా నుండి అనుమతి పొందారు. కరోనా వైరస్ 2019 కారణంగా విడుదల ఆలస్యమై 2020, జూన్ 30న *జీ5*లో విడుదలైంది.

## సంగీతం
ఈ సినిమాలోని పాటలను రఘు కుంచె స్వరపరిచాడు. 2018 వాలెంటైన్స్ డే సందర్భంగా పూరీ జగన్నాథ్, "క్యా కరూన్" అనే పాటను విడుదల చేశాడు. లక్ష్మీభూపాల్ రాసిన ఈ పాటలను నీహా కడివేటి పాడింది. 

## స్పందన
టైమ్స్ ఆఫ్ ఇండియాకు చెందిన నీషితా న్యాపతి ఈ సినిమాకి 2/5 రేటింగ్ ఇచ్చింది.  "సత్యదేవ్ నటన కోసం ఈ సినిమా చూడవచ్చు" అని ది హిందూకు చెందిన సంగీత దేవి దుండూ రాసింది.

## మూలాలు

## బయటి లింకులు
*

వర్గం:2020 తెలుగు సినిమాలు
వర్గం:తెలుగు థ్రిల్లర్ సినిమాలు
అబుదాబి నేషనల్ ఎగ్జిబిషన్ సెంటర్

**అబుదాబి నేషనల్ ఎగ్జిబిషన్ సెంటర్** (సాధారణంగా సంక్షిప్త **ADNEC**) అబు దాబిలోని ఒక ప్రదర్శన కేంద్రం. దీనిని ఫిబ్రవరి 18, 2007 న యునైటెడ్ అరబ్ ఎమిరేట్స్ అధ్యక్షుడు షేక్ ఖలీఫా బిన్ జాయెద్ బిన్ సుల్తాన్ అల్ నహ్యాన్ ప్రారంభించారు. దీనిని అంతర్జాతీయ నిర్మాణ సంస్థ ఆర్.ఎం.జె.ఎం రూపొందించింది. ఈ వేదిక మధ్యప్రాచ్యంలో అతిపెద్ద ఎగ్జిబిషన్ సెంటర్, మొత్తం 133,000 మీ 2 స్థలం, ఇది 73,000 మీ 2 ఇండోర్ ఈవెంట్ స్థలం, దాని బహిరంగ స్థలం 55,900 మీ 2. ADNEC వేదికలోని అనేక ప్రదేశాలలో పెద్ద సీటింగ్ సామర్థ్యాన్ని కలిగి ఉంది, ఇంటర్నేషనల్ కన్వెన్షన్ సెంటర్-ఐసిసి 6,000 వరకు కూర్చుని, కాన్ఫరెన్స్ హాల్స్ ఏ, బి సీటు 1,500 వరకు,, వేదికలోని 20 సమావేశ గదులు 20, 200 మధ్య కూర్చుని ఉంటాయి ఒక గది, గ్రాండ్‌స్టాండ్ 5,400 మంది సందర్శకులను కలిగి ఉంటుంది. 

ఎగ్జిబిషన్ సెంటర్ దాని చుట్టూ అభివృద్ధిని ప్రేరేపించింది, ముఖ్యంగా క్యాపిటల్ సెంటర్, క్యాపిటల్ గేట్ ప్రాజెక్టులు.

## ప్రస్తావనలు


## బాహ్య లింకులు

* అబుదాబి నేషనల్ ఎగ్జిబిషన్స్ కంపెనీ

వర్గం:అబు దాబి
వర్గం:యునైటెడ్ అరబ్ ఎమిరేట్స్
లుసైల్ స్పోర్ట్స్ అరేనా

**లుసైల్ స్పోర్ట్స్ అరేనా**, (**లుసైల్ మల్టీపర్పస్** **హాల్** అని కూడా పిలుస్తారు), ఇది ఖతార్ లోని లుసైల్ లో ఉన్న ఇండోర్ స్పోర్ట్స్ అరేనా. ఇది అల్ అహ్లీ క్రీడా గ్రామం‌లో 140,000 చదరపు మీటర్ల విస్తీర్ణంలో ఉంది. 15,300 మందికి పైగా కూర్చునే సామర్ధ్యంతో, హ్యాండ్‌బాల్, వాలీబాల్, బాస్కెట్‌బాల్ టోర్నమెంట్లు, సంగీత కచేరీలు వంటి క్రీడా కార్యక్రమాలకు ఆతిథ్యం ఇవ్వడానికి ఇది నిర్మించబడింది. స్టేడియంలో నిర్వహించిన అతిపెద్ద ఈవెంట్ ఒకటి 2015 ప్రపంచ పురుషుల హ్యాండ్‌బాల్ ఛాంపియన్‌షిప్.

18 జనవరి 2019 న, అరేనా తన అతిపెద్ద సంగీత కార్యక్రమానికి ఆతిథ్యం ఇచ్చింది, షాప్ ఖతార్, టికెటింగ్ భాగస్వామి వనాసాటైమ్‌ల సహకారంతో వన్‌ఎఫ్ఎమ్ రేడియో సమర్పించిన అరిజిత్ సింగ్ యొక్క ప్రత్యక్ష కచేరీ.

## నిర్మాణం
సుమారు 318 మిలియన్ డాలర్ల వ్యయంతో ప్రేక్షకుల స్టేడియం నిర్మాణం 2012 లో ప్రారంభమైంది. ఖతార్ ఒలింపిక్ కమిటీ నియమించిన దార్ అల్-హండాసా క్రీడా రంగాన్ని రూపొందించారు. క్లాసిక్ ఇస్లామిక్ ఆర్కిటెక్చర్ స్ఫూర్తితో కేంద్ర గోపురం కలిపిన సముద్రం, ముత్యాలు, ఎడారి ఇసుక రంగులను కలిగి ఉన్న స్థానిక ఖతారి సంస్కృతిని ప్రతిబింబించేలా ఈ అరేనా రూపొందించబడింది. వేడి ప్రభావాలను తగ్గించడానికి ఫ్రిటింగ్, షేడింగ్, బ్రైట్ ఫినిషింగ్ ఉపయోగించి శీతలీకరణ డిమాండ్ తగ్గించే విధంగా ఈ భవనం రూపొందించబడింది. ఇది అపారదర్శక, మెరుస్తున్న గోడల నిష్పత్తిని కూడా ఆప్టిమైజ్ చేస్తుంది.

## మూలాలు


## బయటి లింకులు

* లుసైల్ స్పోర్ట్స్ అరేనా

వర్గం:ఖతార్
వర్గం:క్రీడా మైదానాలు
దుబాయ్ పార్క్స్ అండ్ రిసార్ట్స్

thumb|దుబాయ్ పార్క్స్, రిసార్ట్స్ లోని థీమ్ పార్కులు
**దుబాయ్ పార్క్స్ అండ్ రిసార్ట్స్** యునైటెడ్ అరబ్ ఎమిరేట్స్ లోని దుబాయ్ లోని షేక్ జాయెద్ రోడ్ లో ఉన్న మిడిల్ ఈస్ట్ యొక్క అతిపెద్ద ఇంటిగ్రేటెడ్ విశ్రాంతి, థీమ్ పార్క్ గమ్యం. 25 మిలియన్ చదరపు అడుగుల విస్తీర్ణంలో, ఇది 100 కి పైగా సవారీలు, ఆకర్షణలను కలిగి ఉంది, మూడు థీమ్ పార్కులను కలిగి ఉంది: మోషన్ గేట్ దుబాయ్, బాలీవుడ్ పార్క్స్ దుబాయ్, లెగోలాండ్ దుబాయ్,, ఒక వాటర్ పార్క్: లెగోలాండ్ వాటర్ పార్క్. ఇది రిటైల్, భోజన గమ్యస్థానమైన రివర్‌ల్యాండ్ దుబాయ్‌తో పాటు పాలినేషియన్-నేపథ్య కుటుంబ రిసార్ట్, లాపిటా హోటల్ దుబాయ్‌ను కూడా కలిగి ఉంది. అధికారిక ప్రారంభోత్సవం 18 డిసెంబర్ 2016 న జరిగింది.

## అభివృద్ధి
దుబాయ్ పార్క్స్ అండ్ రిసార్ట్స్ ప్రాజెక్ట్ 2012 లో ప్రకటించబడింది, 2014 లో నిర్మాణం ప్రారంభమైంది. ప్రియమైన హాలీవుడ్, బాలీవుడ్ పాత్రలను తన థీమ్ పార్కుల్లోకి తీసుకురావడానికి 2014 లో కంపెనీ డ్రీమ్‌వర్క్స్ యానిమేషన్, కొలంబియా పిక్చర్స్, మెర్లిన్ ఎంటర్టైన్మెంట్స్, వివిధ బాలీవుడ్ స్టూడియోలతో ఒప్పందాలు కుదుర్చుకుంది. మోషన్ గేట్ దుబాయ్‌లోని ఐదవ నేపథ్య జోన్ కోసం 2015 లో దుబాయ్ పార్క్స్ అండ్ రిసార్ట్స్ లయన్స్‌గేట్‌తో ఒప్పందం కుదుర్చుకున్నాయి.

దుబాయ్ పార్క్స్, రిసార్ట్స్ గమ్యస్థానానికి చేర్చబడిన నాల్గవ థీమ్ పార్కు అయిన సిక్స్ ఫ్లాగ్స్ దుబాయ్ కోసం నిర్మాణాన్ని ప్రారంభించినట్లు 2016 లో కంపెనీ ప్రకటించింది. 2016 లో దుబాయ్ పార్క్స్ అండ్ రిసార్ట్స్ తన అధికారిక థీమ్ సాంగ్ ఆల్ ది వండర్స్ ఆఫ్ ది యూనివర్స్‌ను విడుదల చేసింది, దీనిని అకాడమీ అవార్డు గ్రహీత అలాన్ మెన్కెన్ రూపొందించారు. 31 అక్టోబర్ 2016 లో, దుబాయ్ పార్క్స్ అండ్ రిసార్ట్స్ లెగోలాండ్ దుబాయ్, రివర్‌ల్యాండ్ దుబాయ్‌లకు తలుపులు తెరిచాయి. దీని తరువాత 17 నవంబర్ 2016 న బాలీవుడ్ పార్క్స్ దుబాయ్, 16 డిసెంబర్ 2016 న మోషన్ గేట్ దుబాయ్ ప్రారంభించబడ్డాయి. అధికారిక ప్రారంభోత్సవం 18 డిసెంబర్ 2016 న జరిగింది, ఈ కార్యక్రమం ప్రపంచవ్యాప్తంగా ప్రత్యక్ష ప్రసారం చేయబడింది.

2017 లో, దుబాయ్ పార్క్స్, రిసార్ట్స్ యొక్క మిగిలిన అంశాలు జనవరి 2 న లెగోలాండ్ వాటర్ పార్క్, లాపిటా హోటల్ చెల్లించే అతిథులకు తెరిచినప్పుడు ప్రారంభించబడ్డాయి. సంవత్సరం తరువాత, DXB ఎంటర్టైన్మెంట్స్ మెర్లిన్ ఎంటర్టైన్మెంట్స్తో 60:40 భాగస్వామ్యాన్ని ప్రకటించింది, 250 గదుల లెగో నేపథ్య హోటల్ను దుబాయ్ పార్క్స్, రిసార్ట్స్ గమ్యస్థానానికి తీసుకువచ్చింది. 2019 లో సిక్స్ ఫ్లాగ్స్ దుబాయ్ థీమ్ పార్క్ రద్దు చేసినట్లు ప్రకటించారు.

## మూలాలు


## బయటి లింకులు

* 

వర్గం:దుబాయి
ఎక్స్‌పో సెంటర్ షార్జా

**ఎక్స్పో సెంటర్ షార్జా** యునైటెడ్ అరబ్ ఎమిరేట్స్ లోని షార్జాలో ఉన్న ఒక ప్రదర్శన, సమావేశ కేంద్రం.

## అవలోకనం
ఎక్స్‌పో సెంటర్ షార్జా (ఇ.సి.ఎస్), 1977 లో యునైటెడ్ అరబ్ ఎమిరేట్స్లో మొట్టమొదటి ఎగ్జిబిషన్ సదుపాయంగా నిర్మించబడింది, ఈ ప్రాంతం యొక్క వాణిజ్య ప్రదర్శన వేదిక, షార్జా ఎమిరేట్, దేశానికి భౌగోళిక, ఆర్థిక మైలురాయి. ఇది షార్జా ఛాంబర్ ఆఫ్ కామర్స్ అండ్ ఇండస్ట్రీ యొక్క ఎగ్జిబిషన్ వింగ్.

కొన్ని సంవత్సరాలుగా, అధిక దృష్టి కేంద్రీకరించిన బి 2 బి, బి 2 సి షోలను నిర్వహించడం, నిర్వహించడం కాకుండా, షార్జాను గల్ఫ్ ప్రాంతంలోని టాప్ 10 వ్యాపార నగరాల్లో ఒకటిగా, యుఎఇని ప్రపంచ ప్రదర్శనల పటంలో ఉంచడంలో ఎక్స్‌పో సెంటర్ షార్జా కీలక పాత్ర పోషించింది. ఇది 1,600 వాహనాలకు పార్కింగ్ స్లాట్‌లతో 42,000 చదరపు మీటర్ల ఇండోర్, అవుట్డోర్ ఎగ్జిబిషన్ స్థలాన్ని అందిస్తుంది.

## చరిత్ర
యునైటెడ్ అరబ్ ఎమిరేట్స్లో మొట్టమొదటిగా స్థాపించబడిన వాణిజ్య ప్రదర్శన కేంద్రం, ఎక్స్పో సెంటర్ షార్జా 1977 లో అంతర్జాతీయ వాణిజ్యానికి అభివృద్ధి చెందుతున్న కేంద్రంగా మారింది. సంవత్సరాలుగా, ఇది అత్యంత ప్రజాదరణ పొందిన వాణిజ్య ప్రదర్శన వేదికగా, గల్ఫ్ యొక్క ఉత్తమంగా హాజరైన వాణిజ్య ప్రదర్శనలకు నిలయంగా మారింది. ఇది ఉత్తర ఎమిరేట్స్ రాస్ అల్ ఖైమా, అజ్మాన్, ఫుజైరా, ఉమ్ అల్ క్వాయిన్ల పెరుగుతున్న వాణిజ్యానికి ఉపయోగపడుతుంది. ఇది ధమనుల రహదారుల ద్వారా, అబుదాబి రాజధాని, వెలుపల బహ్రెయిన్, సౌదీ అరేబియా, టర్కీ, మధ్యప్రాచ్యాలతో కలుపుతుంది. ఉత్తరం వైపు ఇది ఒమన్, యెమెన్లకు సేవలు అందిస్తుంది.

సెప్టెంబర్ 16, 2002 న, సుప్రీం కౌన్సిల్ సభ్యుడు, షార్జా పాలకుడు హిస్ హైనెస్ డాక్టర్ షేక్ సుల్తాన్ బిన్ మొహమ్మద్ అల్ ఖాస్సిమి అత్యాధునిక ఎక్స్‌పో సెంటర్ షార్జా సౌకర్యాన్ని ప్రారంభించారు.

కొత్త ప్రపంచ స్థాయి ప్రదర్శన, సమావేశ సముదాయం మధ్యప్రాచ్యం యొక్క వాణిజ్య కేంద్రంగా యుఎఇ యొక్క పెరుగుతున్న ప్రాముఖ్యతకు అద్భుతమైన నివాళి. ప్రాంతం యొక్క ప్రధాన సమావేశాల గమ్యస్థానంగా, కేంద్రం విస్తృతమైన సంఘటనల మధ్య అధునాతన సాంకేతిక సౌకర్యాలు, వృత్తిపరమైన సేవల కలయికను అందిస్తుంది.

ఏప్రిల్ 2020 లో, కరోనావైరస్ మహమ్మారి ఎదుర్కొనే ప్రయత్నంలో, ఇ.సి.ఎస్ ను 5,000 కరోనావైరస్ రోగులకు చికిత్స చేయగల సామర్థ్యం కలిగిన ఫీల్డ్ ఆసుపత్రిగా మార్చారు.

## మూలాలు


## బయటి లింకులు

* 

వర్గం:షార్జా
తోలుబొమ్మలాట (2019 సినిమా)

**తోలుబొమ్మలాట**, 2019 నవంబరు 22న విడుదలైన తెలుగు సినిమా. సుమ దుర్గా క్రియేషన్స్ బ్యానరులో మాగంటి దుర్గా ప్రసాద్ నిర్మించిన ఈ సినిమాకి విశ్వనాథ్ మాగంటి దర్శకత్వం వహించాడు. ఇందులో రాజేంద్ర ప్రసాద్, వెన్నెల కిషోర్, విశ్వంత్ దుద్దుంపూడి, హర్షితా చౌదరి ప్రధాన పాత్రల్లో నటించగా, సురేష్ బొబ్బిలి సంగీతం సమకూర్చాడు.

## కథా నేపథ్యం
సోమరాజు/సోడాల రాజు (రాజేంద్ర ప్రసాద్)కు ఒక గ్రామంలో ఎంతో గౌరవం ఉంటుంది. అతను గ్రామస్తులతో కలిసి తన సంతోషకరమైన జీవితాన్ని గడుపుతాడు. అతని కుమారుడు మురళి (దేవి ప్రసాద్), కుమార్తె జానకి (కల్పన) అప్పుడప్పుడు గ్రామానికి వచ్చి చూసి వెలుతుంటారు. మనవడు రుషి (విశ్వం దుద్దంపూడి), మనవరాలు వర్ష (హర్షిత) ప్రేమ విషయం గురించి సోమరాజుకు చెప్పి, పెళ్ళి చేసే బాధ్యతను అతనికి అప్పగిస్తారు. సోమరాజు తన పిల్లలను ఒప్పిస్తాడు. అనుకోకుండా, ఆస్తి కోసం పెద్దల మధ్య జరిగిన గొడవలో సోమరాజు చనిపోతాడు. సోమరాజు ఆత్మ 12వ రోజు వేడుక పూర్తయ్యే వరకు వారి చుట్టూ తిరుగుతూ, తన కుటుంబ సభ్యుల నిజ స్వరూపాన్ని చూసి నిరాశకు లోనవుతుంది. ఆ సమయంలో, సోమరాజు తన దూరపు బంధువు సంతోష్ (వెన్నెల కిషోర్) కలుస్తాడు. సంతోష్ కు ఆత్మలతో మాట్లాడే శక్తి ఉంటుంది. తన సహకారంతో, సోమరాజు పథకం చేస్తాడు. దాని ద్వారా కుటుంబంలో ఉన్న అసమ్మతిని, రిషి-వర్ష మధ్య విభేదాలను తొలగిస్తాడు. 12వ రోజు తరువాత సోమరాజు ఆత్మ వెళ్ళిపోతుంది.

## నటవర్గం

* రాజేంద్ర ప్రసాద్ (సోమరాజు/సోడాల రాజు)
* వెన్నెల కిశోర్ (సంతోష్)
* విశ్వంత్ దుడ్డుంపూడి (రుషి)
* హర్షిత చౌదరి (వర్ష)
* చలపతిరావు (రంగ)
* ప్రసాద్ బాబు (సోమరాజు స్నేహితుడు)
* నారాయణరావు (చంద్రం)
* తాగుబోతు రమేష్ (ఆత్మారాం)
* ధన్‌రాజ్ (కొత్తెం)
* దేవీ ప్రసాద్ (సోమరాజు కుమారుడు మురళి)
* నారా శ్రీనివాస్ (సోమరాజు అల్లుడు)
* పూజా రామచంద్రన్ (భావన)
* సంగీత (సోమరాజు సోదరి)
* కల్పన (సోమరాజు కుమార్తె జానకి)
* శిరీష సౌగంధ్ (సోమరాజు అల్లుడు)

## పాటలు

ఈ సినిమాకు సురేష్ బొబ్బిలి సంగీతం సమకూర్చగా, పాటలను చైతన్య ప్రసాద్ రాశాడు. ఆదిత్యా మ్యూజిక్ కంపెనీ ద్వారా సంగీతం విడుదల చేయబడింది.

## మూలాలు

వర్గం:2019 తెలుగు సినిమాలు
వర్గం:రాజేంద్ర ప్రసాద్ నటించిన సినిమాలు
వర్గం:చలపతి రావు నటించిన సినిమాలు
వర్గం:తెలుగు కుటుంబకథా సినిమాలు
టి.ఎం.త్యాగరాజన్

**టి.ఎం.త్యాగరాజన్** () (28 మే 1923 &ndash; 27 జూన్ 2007) తమిళనాడుకు చెందిన ఒక కర్ణాటక సంగీత గాత్రవిద్వాంసుడు, సంగీతజ్ఞుడు.
## కుటుంబ నేపథ్యం
ఇతడు సంగీత నృత్య కళలలో ఆరితేరిన తంజావూరు కుటుంబం నుండి వచ్చాడు. ఇతని తాత, ముత్తాతలు బరోడా సంస్థానంలో ఆస్థాన విద్వాంసులు. ఇప్పటికీ ఇతని కుటుంబీకులు వదోదరలో తంజావూర్‌కర్ అనే ఇంటిపేరుతో వ్యవహారంలో ఉన్నారు.

ఇతని తండ్రి మహాలింగం పిళ్ళై మృదంగ విద్వాంసుడు.

## సంగీత శిక్షణ
ఇతడు తొలుత తన తండ్రి వద్ద సంగీతం నేర్చుకున్నాడు. తరువాత సెమ్మంగుడి శ్రీనివాస అయ్యర్ వద్ద శిష్యరికం చేశాడు. 
## సంగీత ప్రదర్శనలు
ఇతడు తన మొట్టమొదటి ప్రదర్శన తిరువయ్యారులో తన 8యేళ్ళ వయసులో ఇచ్చాడు. ఆ కచేరీలో మృదంగ సహకారాన్ని అందించిన సీనియర్ కళాకారుడు పుదుక్కోటై దక్షిణామూర్తి పిళ్ళై ఇతని ప్రజ్ఞకు ఆనంద భరితుడై ప్రదర్శన అనంతరం ఇతడిని ఎత్తుకుని ఆశీర్వదించాడు.

ఇతడు ఆకాశవాణిలో, వివిధ టెలివిజన్ ఛానళ్ళలో, వేదికల మీద అనేక సంగీత కచేరీలు చేశాడు. తొలి రోజులలో ఇతని కచేరీలలో ఇతని తండ్రి మహాలింగం పిళ్ళై కాని, సోదరుడు తంబుస్వామి కాని మృదంగ సహకారం అందించేవారు. మరొక సోదరుడు బాలసుబ్రమణియన్ వయోలిన్ వాద్య సహకారం అందించేవాడు.

## సంగీతజ్ఞుడిగా
త్యాగరాజన్ కేవలం గాయకుడే కాక, గీతరచయిత, స్వరకర్త, గురువు, చక్కని వ్యవహర్త.

ఇతడు చెన్నైలోని ప్రభుత్వ సంగీత కళాశాలకు ప్రధానాధ్యాపకునిగా పనిచేశాడు. 1981లో ఆ పదవి నుండి విరమణ పొందిన తర్వాత మద్రాసు సంగీత అకాడమీ నిర్వహిస్తున్న సంగీతాధ్యాపకుల కళాశాలకు ప్రిన్సిపాల్‌గా వ్యవహరించాడు.

ఇతడు చెంగల్వరాయ శాస్తి, రామస్వామి శివన్, అన్నయ్య, పెరియసామి తూరన్ వంటి అంతగా తెలియని వాగ్గేయకారుల అపురూప కృతులకు స్వరకల్పన చేశాడు. ఇంకా ఇతడు ఆండాళ్ తిరుప్పావై, మణైకవసాగర్ తిరువెంబావైలకు సంగీతాన్ని సమకూర్చి వాటి స్వరాలను ప్రచురించాడు.

## శిష్యులు
ఇతని శిష్యులలో పి.ఎస్.నారాయణస్వామి, రాజలక్ష్మీ శేఖర్, తిరుచ్చి సిస్టర్స్, మంగళం శంకర్, ఎస్.ప్రేమ, ఎస్.జయ, ఒ.ఎస్.త్యాగరాజన్, శ్రీధర్ నీలకంఠన్, గౌరీ గోకుల్, లక్ష్మీ రంగరాజన్, కుళిక్కరై విశ్వలింగం, ఎస్.సీతారామన్, ఇ.గాయత్రి, ఎం.నర్మద, రాజి గోపాలకృష్ణన్, నిర్మల సుందరరాజన్, సుభాషిణి పార్థసారథి మొదలైనవారు ఉన్నారు.

## పురస్కారాలు, సన్మానాలు
* 1981లో మద్రాసు సంగీత అకాడమీ వారిచే సంగీత కళానిధి పురస్కారం.
* 1982లో కేంద్ర సంగీత నాటక అకాడమీ వారిచే అవార్డు
* 1974లో శ్రీ కృష్ణ గానసభ, చెన్నై వారిచే సంగీత చూడామణి బిరుదు

## మరణం
ఇతడు 2007, జూన్ 27న చెన్నైలో అస్వస్థతతో మరణించాడు.

## మూలాలు

వర్గం:కర్ణాటక సంగీత విద్వాంసులు
వర్గం:తమిళనాడు గాయకులు
వర్గం:సంగీత కళానిధి పురస్కార గ్రహీతలు
వర్గం:సంగీత నాటక అకాడమీ అవార్డు గ్రహీతలు
వర్గం:1923 జననాలు
వర్గం:2007 మరణాలు
వర్గం:తంజావూరు జిల్లా వ్యక్తులు
20వ శతాబ్ది తెలుగు వెలుగులు

**20వ శతాబ్ది తెలుగు వెలుగులు** (**Luminaries of 20th Century**) 2005 తెలుగులో విడుదలైన పుస్తకం. దీనిని పొట్టి శ్రీరాములు తెలుగు విశ్వవిద్యాలయం ప్రతిష్టాత్మకంగా చేపట్టిన  తెలుగు ప్రముఖుల జీవితచరిత్రల సంకలనం. 

దీనికి విశ్వవిద్యాలయ ఉపకులపతి ఆచార్య జి. వి. సుబ్రహ్మణ్యం గౌరవ సంపాదకులుగాను, వెలగా వెంకటప్పయ్య, ఎం. ఎల్. నరసింహారావు సంపాదకులుగా, కో-ఆర్డినేటర్ గా వడ్లా సుబ్రహ్మణ్యం వ్యవహరించారు. ఇది రెండు భాగాలుగా ముద్రించబడింది. మొదటి భాగం అ నుంచి మ వరకు; రెండవ భాగం య నుంచి హ వరకు కలిగివున్నాయి. ప్రతి భాగంలో సత్వర సంప్రదింపు కోసం విషయ సూచిక, అనుక్రమణిక కలిపిన అకారాద్యనుక్రమణికను చేర్చారు. ఇవికాగ  ప్రత్యేకంగా పరిచయకర్తలు : పరిచయాలు ఒక క్రమంలో వివరించారు. ఈ గ్రంథ నిర్మాణంలో సుమారు వెయ్యిమందికి పైగా వ్యక్తులు వివిధవిభాగాలుగా పనిచేసినట్లు సంపాదకులు తెలియజేసారు.

ఈ పుస్తక గ్రంథావిష్కరణోత్సవం ఆంధ్రప్రదేశ్ ముఖ్యమంత్రి వై.యస్. రాజశేఖరరెడ్డి క్యాంప్ కార్యాలయంలో 2005 అక్టోబరు 22తేదీన నిర్వహించబడింది. ఉత్సవానికి ఉపాధ్యక్షులు ఆవుల మంజులత, రిజిస్ట్రారు ఎ. గురుమూర్తి  అధ్యక్షత వహించింది. 

## పరిచయకర్తలు

* అద్దేపల్లి రామమోహనరావు
* అబ్బూరి రామకృష్ణారావు
* అయినాల మల్లేశ్వరరావు
* ఆవంత్స సోమసుందర్
* ఇంటూరి వెంకటేశ్వరరావు
* ఈయణ్ణి వీరరాఘవాచార్యులు
* ఈరంకి వెంకట రమణమూర్తి
* ఈరంకి వెంకట సుబ్బారావు
* ఎం. ఎల్. నరసింహారావు
* ఎం. కులశేఖరరావు
* ఎం. రామబ్రహ్మం
* ఎం. వెంకట రమణరావు
* ఎం. సత్యనారాయణరావు
* ఎం. సత్యనారాయణరెడ్డి
* ఎ. వి. దత్తాత్రేయశర్మ
* ఎం. సి. కేశవకుమార్
* నరిశెట్టి ఇన్నయ్య
* ఎక్కిరాల భరద్వాజ
* ఎల్లూరి శివారెడ్డి
* ఊటుకూరి లక్ష్మీకాంతమ్మ
* ఓరుగంటి నరసింహమూర్తి
* కపిల వెంకట లక్ష్మీనరసింహారావు
* కప్పగంతుల సత్యనారాయణ
* కమలాకర వెంకట్రావు
* కల్లూరు రాఘవేంద్రరావు
* కాటూరి వెంకటేశ్వరరావు
* కె. గిరిజాలక్ష్మి
* కె. రామకృష్ణ
* కొండూరి వీరరాఘవాచార్యులు
* కొడాలి సుదర్శనబాబు
* కొత్త దేశపతిరావు
* కొమ్మనమంచి జోగయ్యశర్మ
* కొలసాని శ్రీరాములు
* గంగాపురం హరిహరనాథ్
* గండూరి కృష్ణ
* గంధం అప్పారావు
* గడియారం రామకృష్ణశర్మ
* గన్నవరపు సుబ్బరామయ్య
* గరికపర్తి పాపయ్య
* గుడిపూడి శ్రీహరి
* గిడుగు వెంకట సీతాపతి

* గుంటూరు లక్ష్మీకాంతం
* గుడిపూడి సుబ్బారావు
* గుమ్మడిదల వెంకట సుబ్బారావు
* గుమ్మా శంకరరావు
* గుర్తి వెంకటరావు
* గొట్తిపాటి బ్రహ్మయ్య
* చింతా వెంకటేశ్వర్లు
* చిలకపూడి వెంకటేశ్వరశర్మ
* చిరుమామిళ్ల రామచంద్రరావు
* చీమకుర్తి శేషగిరిరావు
* చేకూరి రామారావు
* జంధ్యాల వెంకట రామశాస్త్రి
* జటావల్లభుల పురుషోత్తం
* కబీర్ షా మొహమ్మద్
* జలసూత్రం రుక్మిణీనాథశాస్త్రి
* జానమద్ది హనుమచ్ఛాస్త్రి
* జి.వి.ఎస్.ఎల్. నరసింహరాజు
* జి. శుభాకరరావు
* జొన్నలగడ్డ కోణార్క్
* జోస్యం విద్యాసాగర్
* టి. ఉడయవర్లు
* డి. రామలింగం
* డి. పి. జోషి
* తాతా రమేశ్ బాబు
* తిరుమల రామచంద్ర
* తుమ్మల వెంకటేశ్వరరావు
* తీర్థం శ్రీధరమూర్తి
* తెన్నేటి విశ్వనాథం
* త్రిపురనేని సుబ్బారావు
* దామెర్ల వెంకటరావు
* దివాకర్ల వేంకటావధాని
* దేవాల జానకి
* దేవినేని సీతారామయ్య
* దొండపాటి దేవదాసు
* ద్వారకా పార్థసారధి
* నండూరి శ్రీరామచంద్రమూర్తి
* నల్లాన్ చక్రవర్తుల కృష్ణమాచార్యులు
* నిడుదవోలు వెంకటరావు
* నీలంరాజు వెంకట శేషయ్య
* నేలటూరి వెంకట రమణయ్య
* నేలనూతల శ్రీకృష్ణమూర్తి
* పండితారాధ్యుల శరభారాధ్యులు
* పరుచూరి కోటేశ్వరరావు
* పరుచూరి శ్రీనివాసరావు

## మూలాలు
* 20వ శతాబ్ది తెలుగు వెలుగులు, రెండు భాగాలు, 2005, పొట్టి శ్రీరాములు తెలుగు విశ్వవిద్యాలయం, హైదరాబాదు.

వర్గం:జీవిత చరిత్రలు
వర్గం:2005 పుస్తకాలు
వర్గం:తెలుగు విశ్వవిద్యాలయం
స్టేడియం నెగారా

thumb|2014 లో స్టేడియం నెగారా
**స్టేడియం నెగారా** మలేషియాలోని కౌలాలంపూర్‌లో ఉన్న ఇండోర్ అరేనా. ఇది పి.ఎన్.‌బి మెర్డెకా వెంచర్స్ ఎస్‌డిఎన్ బిహెచ్‌డి సొంతం. స్టేడియం నిర్మాణ వ్యయం 34 మిలియన్ల మలేషియా రింగ్‌గిట్లు. ప్రాజెక్ట్ మేనేజర్ స్టాన్లీ ఎడ్వర్డ్ జ్యూకేసిస్. ఎన్జి ఇంగ్ హీన్, డబ్ల్యూ.జె. కమ్మింగ్, స్టేడియం యొక్క స్ట్రక్చరల్ ఇంజనీర్లు.

## నేపథ్యం
స్టేడియం నెదారా కౌలాలంపూర్ సిటీ సెంటర్ నుండి స్టేడియం మెర్డెకా పక్కన 2 కిలోమీటర్ల దూరంలో ఉంది. 10,000 శాశ్వత సీట్లు కలిగిన ఈ స్టేడియం పూర్తిగా ఎయిర్ కండిషన్డ్, క్రీడా కార్యక్రమాలు, కచేరీలతో సహా అనేక రకాల ఈవెంట్లను కలిగి ఉంటుంది.

## చరిత్ర
స్టేడియం నిర్మాణం 1960 లో ప్రారంభమైంది, దీనిని అధికారికంగా 10 ఏప్రిల్ 1962 న మూడవ యాంగ్ డి-పెర్టువాన్ అగోంగ్, తువాంకు సయ్యద్ పుత్రా ప్రారంభించారు. ఇది మలేషియాలో మొదటి ఇండోర్ స్టేడియం.

స్టేడియం 1982 లో పునరుద్ధరించబడింది.

## మూలాలు


## బయటి లింకులు

* నెగరా స్టేడియం, కౌలాలంపూర్, 19 ఏప్రిల్, 1962 న, ప్రారంభంలో డిప్యూటీ ప్రైమ్ మినిస్టర్ ద్వారా ప్రసంగం.

వర్గం:మలేషియా
సైమా పురస్కారాలు

**సైమా పురస్కారాలు** అని పిలవబడే **సౌత్ ఇండియన్ ఇంటర్నేషనల్ మూవీ అవార్డ్స్** (**దక్షిణ భారత అంతర్జాతీయ సినిమా పురస్కారాలు**), దక్షిణ భారత చిత్ర పరిశ్రమ కళాత్మక, సాంకేతిక విజయాలకు ప్రతిఫలంగా లభించే పురస్కారాలు.

ఈ వేడుకను సెలబ్రిటీ క్రికెట్ లీగ్ వ్యవస్థాపకుడు విష్ణువర్ధన్ ఇందూరి 2012 లో స్థాపించాడు. అడుసుమిల్లి బృందా ప్రసాద్ దీనికి చైర్‌పర్సన్. అవార్డులు రెండు రోజుల పాటు వేర్వేరు భాగాలలో ప్రదర్శించబడతాయి. మొదటి రోజు జనరేషన్ నెక్స్ట్ అవార్డులలో అత్యంత ఆశాజనకంగా రాబోయే దక్షిణ భారత చిత్ర కళాకారులను సత్కరిస్తారు. రెండవ రోజు ప్రధాన సిమా అవార్డులకు కేటాయించబడింది. అవార్డు నామినీలను సీనియర్ ఆర్టిస్టులు, నిపుణుల జ్యూరీ ఎంపిక చేస్తుంది. బహిరంగ పోలింగ్ ద్వారా ఓటు వేయబడుతుంది. మొదటి సైమా వేడుక 21 & 22 జూన్ 2012 న దుబాయ్ వరల్డ్ ట్రేడ్ సెంటర్‌లో జరిగింది. ఇది భారతదేశంలో ప్రముఖ వినోద అవార్డు వేడుకలలో ఒకటి.

లఘు చిత్రాల రూపకర్తలు, నటీనటులను ప్రోత్సహించే లక్ష్యంతో 2017లో  సైమా షార్ట్ ఫిల్మ్ అవార్డ్స్ ప్రారంభించబడ్డాయి. సెప్టెంబర్ 2017లో, ఈ అవార్డుల వేడుక కోసం ట్విట్టర్ వేదికపై ఒక ప్రత్యేకమైన ఎమోజీని విడుదల చేశారు.

## చరిత్ర
సౌత్ ఇండియన్ ఇంటర్నేషనల్ మూవీ అవార్డ్స్ (సైమా) ను 2012 లో విష్ణువర్ధన్ ఇందూరి ప్రారంభించాడు. దక్షిణ భారత చలన చిత్ర పరిశ్రమలైన, తెలుగు సినిమా, తమిళ సినిమా, మలయాళ సినిమా, కన్నడ సినిమా నుండి వచ్చిన చిత్రనిర్మాతలను అభినందించి, దక్షిణ భారత చిత్రాలను అంతర్జాతీయ మార్కెట్లలో ప్రోత్సహించడానికి ఒక వేదికను అందించారు.

జనవరి 2024లో, ఇన్వెనియో ఆరిజిన్ (Invenio Origin) సంస్థ సైమా మరియు సెలబ్రిటీ క్రికెట్ లీగ్ (CCL)లో గణనీయమైన వాటాను కొనుగోలు చేసి వ్యూహాత్మక భాగస్వామిగా చేరింది. ఈ భాగస్వామ్యం ద్వారా ఈ వేడుకల స్థాయిని అంతర్జాతీయంగా మరింత పెంచాలని లక్ష్యంగా పెట్టుకుంది. దీనితో పాటు, ఇండియన్ నేషనల్ సినీ అకాడమీ (INCA) అనే కొత్త మీడియా ఐపి ద్వారా OTT స్ట్రీమింగ్ అకాడమీ అవార్డ్స్ను ప్రారంభించేందుకు ప్రణాళికలు సిద్ధం చేసింది.

## ప్రధానోత్సవ వేడుకలు

## అవార్డుల వివరాలు

### తెలుగు

*  ఉత్తమ చిత్రం
* ఉత్తమ దర్శకుడు
* ఉత్తమ నటుడు
* ఉత్తమ నటి
* ఉత్తమ సినిమాటోగ్రాఫర్
* ఉత్తమ సహాయనటుడు
* ఉత్తమ సహాయనటి
* ఉత్తమ ప్రతినాయకుడు
* ఉత్తమ హాస్యనటుడు
* ఉత్తమ సంగీత దర్శకుడు
* ఉత్తమ గీత రచయిత
* ఉత్తమ నేపథ్య గాయకుడు
* ఉత్తమ నేపథ్య గాయని
* ఉత్తమ తొలిచిత్ర నటుడు
* ఉత్తమ తొలిచిత్ర నటి
* ఉత్తమ తొలిచిత్ర దర్శకుడు
* ఉత్తమ తొలి నిర్మాత
* ఉత్తమ నటుడిగా విమర్శకుల అవార్డు
* ఉత్తమ నటిగా విమర్శకుల అవార్డు
* ఉత్తమ ఫైట్ కొరియోగ్రాఫర్
* ఉత్తమ డాన్స్ కొరియోగ్రాఫర్
* సైమా లైఫ్‌టైమ్ అచీవ్‌మెంట్ అవార్డు

## ఇవి కూడా చూడండి

* సైమా షార్ట్ ఫిల్మ్ అవార్డ్స్
* సైమా ఉత్తమ నటి - తెలుగు
* సైమా క్రిటిక్స్ ఉత్తమ నటి - తెలుగు

## మూలాలు


## బయటి లింకులు
* 
* 

వర్గం:సైమా అవార్డులు
వర్గం:తెలుగు సినిమా
మహారాజపురం సంతానం

**మహారాజపురం సంతానం**, (20 మే 1928-24 జూన్ 1992) 20వ శతాబ్దపు కర్ణాటక సంగీత గాత్ర విద్వాంసులలో ఎన్నదగినవాడు.
## విశేషాలు
ఇతడు 1928,మే 20వ తేదీన తమిళనాడు రాష్ట్రం సిరునంగూర్ గ్రామంలో జన్మించాడు. ఇతని తండ్రి మహారాజపురం విశ్వనాథ అయ్యర్ కూడా సంగీత విద్వాంసుడే. ఇతడు తన తండ్రి వద్ద సంగీతాన్ని అభ్యసించాడు. తరువాత మేలత్తూరు శ్యామ దీక్షితార్ వద్ద మరింత క్షుణ్ణంగా నేర్చుకున్నాడు. ఇతడు మంచి స్వరకర్త కూడా. మురుగన్ పై, కంచి శంకరాచార్య చంద్రశేఖరేంద్ర సరస్వతి స్వామిపై అనేక పాటలు వ్రాశాడు. ఇతడు శ్రీలంకలోని రామనాథన్ కళాశాలకు ప్రిన్సిపాల్‌గా ఉన్నాడు. 
 తర్వాత ఇతడు చెన్నైలో స్థిరపడ్డాడు. ఇతడు పాడిన పాటలలో రేవతి రాగంలో "*భో శంభో శివ శంభో స్వయంభో*", బాగేశ్రీ రాగంలో "*మధుర మధుర మీనాక్షి మధురాపురి నిలయే*", మేచకళ్యాణి రాగంలో "*ఉన్నైయల్లాల్ వేరే గతి ఎనక్కుందో*" , షణ్ముఖప్రియ రాగంలో "*సదా నీ పాదమే గతి*, షణ్ముఖప్రియ రాగంలో*వరం ఒన్రు తందరుళ్వాఇ వడివేలా*" , రాగమాలిక రాగంలో "*శ్రీచక్రరాజ సింహాసనేశ్వరీ*",  రాగమాలిక రాగంలో"*నళిన కాంతి మతిం*" రాగమాలిక రాగంలో"క్షీరాబ్ది కన్యకె", శుద్ధ ధన్యాశి రాగంలో "*నారాయణ నిన్న నామద స్మరణెయ*", "*గోవిందా నిన్న నామవె చంద*" మొదలైనవి ప్రజాదరణ పొందాయి. ఇతని కీర్తనలలో భక్తి రసం ఎక్కువగా ఉంటుంది.

ఇతడు 1992, జూన్ 24న చెన్నైలో ఒక కారు ప్రమాదంలో మరణించాడు. ఇతని కుమారులు మహారాజపురం ఎస్.శ్రీనివాసన్, మహారాజపురం ఎస్. రామచంద్రన్, ఇతని శిష్యుడు ఆర్.గణేష్ ఇతని సంగీత వారసత్వాన్ని కొనసాగిస్తున్నారు. 

ఇతని జ్ఞాపకార్థం చెన్నై టి.నగర్‌లోని ఒక వీధికి "మహారాజపురం సంతానం సాలై" అని పేరుపెట్టారు.

## పురస్కారాలు, బిరుదులు
* 1990లో భారత ప్రభుత్వంచే పద్మశ్రీ పురస్కారం 
* 1989లో మద్రాసు సంగీత అకాడమీ వారి సంగీత కళానిధి 
* 1984లో సంగీత నాటక అకాడమీ అవార్డు 
* కళైమామణి
* ఋషీకేశ్‌లోని యోగ వేదాంత విశ్వవిద్యాలయ్ం వారిచే "సంగీత సుధాకర" 
* శృంగేరీ శారదా పీఠం వారిచే "గాన కళానిధి" 
* కంచి కామకోటి పీఠం వారిచే "సంగీతసాగరామృతవర్షి" 
* తిరుమల తిరుపతి దేవస్థానం, కంచి కామకోటి పీఠం, పిట్స్‌బర్గ్ వెంకటేశ్వరస్వామి దేవస్థానం, గణపతి సచ్చిదానంద ఆశ్రమాలకు ఆస్థాన విద్వాంసుడు.

## మూలాలు

:4.  ^ Maharajapuram Santhanam A Life of Music 

## బయటి లింకులు
*మహారాజపురం సంగీత కుటుంబం

వర్గం:కర్ణాటక సంగీత విద్వాంసులు
వర్గం:రోడ్డు ప్రమాదంలో మరణించినవారు
వర్గం:తమిళనాడు గాయకులు
వర్గం:కళైమామణి పురస్కార గ్రహీతలు
వర్గం:సంగీత కళానిధి పురస్కార గ్రహీతలు
వర్గం:సంగీత నాటక అకాడమీ అవార్డు గ్రహీతలు
వర్గం:పద్మశ్రీ పురస్కారం పొందిన తమిళనాడు వ్యక్తులు
మదురై ఎన్.కృష్ణన్

**మదురై నారాయణన్ కృష్ణన్** (1928–2005) భారతీయ కర్ణాటక శాస్త్రీయ సంగీత గాత్ర విద్వాంసుడు. ఇతడు గాయకుడిగా, గీతరచయితగా, సంగీతస్వరకర్తగా రాణించాడు. ఇతడిని "వాగ్గేయకారుడి"గా పలువురు వర్ణిస్తున్నారు. ఇతనికి భారత ప్రభుత్వం 1992లో పద్మశ్రీ పురస్కారం, 2003లో పద్మభూషణ్ పురస్కారం ఇచ్చి గౌరవించింది. ఇతనికి సంగీత నాటక అకాడమీ అవార్డు, కళైమామణి పురస్కారం, యునెస్కో అవార్డులు కూడా లభించాయి. 
## జీవిత విశేషాలు
మదురై ఎన్.కృష్ణన్ 1928, అక్టోబరు 31వ తేదీన తమిళనాడులోని మదురై పట్టణంలో సంగీత కళాకారుల కుటుంబంలో జన్మించాడు. ఇతని తండ్రి మదురై నారాయణ అయ్యంగార్ ఒక హరికథావిద్వాంసుడు. ఇతని అన్న మదురై ఎన్.శ్రీనివాస అయ్యంగార్ వయోలిన్ విద్వాంసుడు. అరియకుడి రామానుజ అయ్యంగార్, రామనాథపురం పూచి శ్రీనివాస అయ్యంగార్‌లు ఇతని సమీప బంధువులు.  ఇతడు తన తండ్రి వద్ద, అన్న వద్ద సంగీతంలో ఓనమాలు నేర్చుకున్నాడు. తరువాత కారైకుడిలోని తమిళ్ సంగీత పాఠశాలలో చేరాడు. తరువాత ఇతడు అరియకుడి రామానుజ అయ్యంగార్ వద్ద 18 సంవత్సరాలు గురుకుల పద్ధతిలో సంగీతాన్ని క్షుణ్ణంగా నేర్చుకున్నాడు. ఇతని మొట్టమొదటి కచేరీ తిరుపతిలో పాల్గాట్ మణి అయ్యర్, వెల్లూర్ జి.రామభద్రన్‌ల వాద్యసహకారంతో జరిగింది.

ఇతనికి గాత్రంతో పాటు మృదంగంలో కూడా ప్రావీణ్యం ఉంది. ఇతడు అనేక జతిస్వరాలు, వర్ణాలు, తిల్లానాలు, పదములు, జావళీలు రచించాడు.  అంతే కాకుండా తిరుప్పావై, నాలాయిర దివ్య ప్రబంధము, తిరువాసగం వంటి తమిళ సాహిత్యాన్ని సంగీత నృత్య రూపకాలుగా మలిచి వాటికి సంగీతం సమకూర్చాడు. ఇతడు సంగీతానికి చెందిన గాత్రం, సాహిత్యం, స్వరకల్పన అనే మూడు పార్శ్వాలలో నైపుణ్యం సంపాదించి *వాగ్గేయకారుడు*గా పిలువబడ్డాడు. ఇతడు సంగీతం సమకూర్చిన నృత్యరూపకాలను సుధారాణి రఘుపతి, చిత్రా విశ్వేశ్వరన్ వంటి అనేక మంది నాట్యకళాకారిణులు ప్రదర్శించారు. 1965లో ఇతడు చిత్రా విశ్వేశ్వరన్‌తో కలిసి శ్రీ భరతాలయ అనే సంగీత నృత్య అకాడమీని స్థాపించి దానికి డైరెక్టర్‌గా వ్యవహరించాడు.

ఇతడు మూత్రపిండాలకు సంబంధించిన వ్యాధితో తన 76వయేట 2005, అక్టోబరు 9వ తేదీన చెన్నైలో మరణించాడు. ఇతనికి భార్య, నలుగురు కుమార్తెలు ఉన్నారు.

## అవార్డులు, గుర్తింపులు
ఇతడు ఆల్ ఇండియా రేడియో ఏ గ్రేడు కళాకారుడిగా ఎన్నుకోబడ్డాడు. 1970లో యునెస్కో అవార్డు, 1981లో కళైమామణి పురస్కారం లభించింది. 1988లో ఇతడు సంగీత నాటక అకాడమీ అవార్డుకు ఎంపికయ్యాడు. ఇతడు 1991లో మన దేశపు నాలుగవ అత్యున్నత పౌరపురస్కారం పద్మశ్రీని దక్కించుకున్నాడు. 2003లో భారత ప్రభుత్వం మూడవ అత్యున్నత పౌరపురస్కారం పద్మభూషణ్‌తో సత్కరించింది. ఇంకా ఇతనికి ది ఇండియన్ ఫైన్‌ఆర్ట్స్ సొసైటీ వారి "సంగీత కళా శిఖామణి" బ్రహ్మజ్ఞాన సభ వారి "జ్ఞానపద్మం" బిరుదులు లభించాయి.

## మూలాలు

## బయటి లింకులు
* 
* 

వర్గం:పద్మభూషణ పురస్కారం పొందిన తమిళనాడు వ్యక్తులు
వర్గం:పద్మశ్రీ పురస్కారం పొందిన తమిళనాడు వ్యక్తులు
వర్గం:కళైమామణి పురస్కార గ్రహీతలు

వర్గం:భారతీయ సంగీతకారులు
వర్గం:కర్ణాటక సంగీత విద్వాంసులు
వర్గం:తమిళనాడు గాయకులు
వర్గం:సంగీత నాటక అకాడమీ అవార్డు గ్రహీతలు
రాహి సర్నొబట్

**రహి జీవన్ సర్నోబట్** (జననం 1990 అక్టోబర్ 30) 25 మీటర్ల పిస్టల్ షూటింగ్ విభాగంలో భారత దేశం తరపున పోటీ పడుతున్న క్రీడాకారిణి. 2013, 2019 సంవత్సరాలలో జరిగిన ఐఎస్ఎస్ఎఫ్ వరల్డ్ కప్ షూటింగ్ ఛాంపియన్ షిప్‌లో ఆమె రెండు సార్లు ఛాంపియన్‌గా నిలిచింది. 2019లో జరిగిన ఐఎస్ఎస్ఎఫ్ వరల్డ్ కప్‌లో సాధించిన విజయంతో ఆమె 2021లో టోక్యోలో జరగనున్న ఒలంపిక్స్‌కు అర్హత సాధించింది. 

## వ్యక్తిగత జీవితం, నేపథ్యం
రాహి 1990 అక్టోబర్ 30న మహారాష్ట్రలోని కొల్హాపూర్‌లో జన్మించింది. ఆమె చదువుకునే రోజుల్లోనే ఎన్‌సిసి (నేషనల్ కాడెట్ క్రాప్స్ ) శిక్షణలో భాగంగా తుపాకుల గురించి తెలుసుకుంది.  షూటింగ్‌లో ఆమె చిన్నతనం నుంచే సహజ సిద్ధమైన నైపుణ్యాన్ని కల్గి ఉండేది. 

తన పాఠశాలలోనే చదువుతున్న యశశ్వని సావంత్, 2006లో ఆస్ట్రేలియాలో జరిగిన కామన్ వెల్త్ పోటీల్లో స్వర్ణం సాధించడం ఈమెలో మరింత ప్రేరణ కల్గించింది. మొదటి సారిగా తుపాకిని చేత బట్టినప్పుడు ఉద్విక్తకు ఇదే తన జీవిత పరమార్థం అదే అని అనిపించిందట.

షూటింగ్‌ ప్రారంభించిన తొలి రోజుల్లో తన సొంత ఊరైన కొల్హాపూర్లో సరైన సౌకర్యాలు లేకపోవడంతో ఉన్నవాటితోనే సరిపెట్టుకోవాల్సి వచ్చేది. కానీ ఆమె కుటుంబసభ్యులు రాహి కు అన్ని విధాల అండగా నిలిచారు. ఆ తర్వాత మెరుగైన శిక్షణ సౌకర్యాలున్న ముంబై కి వెళ్లాలని నిర్ణయించుకుంది. 

## వృత్తిపరమైన విజయాలు
2008లో పూణేలో జరిగిన యూత్ కామన్వెల్త్ క్రీడలలో 25 మీటర్ల పిస్టల్ షూటింగ్ ఈవెంట్‌లో ఆమె బంగారు పతకం సాధించడం రాహి క్రీడా ప్రయాణంలో కీలక మలుపని చెప్పవచ్చు.

2011లో ఫోర్ట్ బెన్నింగ్‌లో జరిగిన ఐఎస్ఎస్ఎఫ్  వరల్డ్ కప్‌లో ఆమె కాంస్య పతకం సాధించడం ఆమె క్రీడా జీవితం లో మరో కీలకమైన ఘట్టం.  ఆ తర్వాత ఆమె 2012 లండన్ ఒలింపిక్స్‌లో భారత్‌కు ప్రాతినిధ్యం వహించి 19 వ స్థానంలో నిలిచింది. అయితే ఆమె ఏ మాత్రం నిరాశ పడకుండా కష్టపడి సాధన చేసింది.ఆమె ప్రయత్నాలు ఫలించాయి. 2013లో దక్షిణ కొరియాలోని చాంగ్‌వాన్‌లో జరిగిన ఐఎస్ఎస్ఎఫ్ ప్రపంచ కప్‌లో ఆమె బంగారు పతకం సాధించింది. 

2015లో జరిగిన ప్రమాదం ఆమె కెరియర్‌ను నిజంగానే ప్రమాదంలో పడేసింది. మోచేయికి తగిన గాయం నయమయ్యేందుకు సుమారు రెండేళ్లు పట్టింది.  ఆ తరువాత ఆమె తిరిగి భారత జాతీయ జట్టులో చేరింది. జర్మనీకి చెందిన కోచ్ ముంఖ్ బాయర్ డోర్జ్‌సురెన్‌తో కలిసి పనిచేయడం ప్రారంభించింది, సర్నోబట్ శారీరకంగా, మానసికంగా దృఢంగా తయారవడంలో ఆమె పాత్ర మరువ లేనిది.  2012 ఒలింపిక్స్‌లో ‌రాహి పై పోటీ చేసిన క్రీడాకారిణుల్లో డోర్జ్‌ సురెన్ కూడా ఒకతి. 

ఆ తరువాత, 2018లో జరిగిన ఆసియా క్రీడల్లో రాహి స్వర్ణ పతకం సాధించింది. దీంతో ఆసియా క్రీడల లో  షూటింగ్‌లో వ్యక్తిగత బంగారు పతకం సాధించిన తొలి భారతీయ మహిళగా ఆమె నిలిచింది. 2018 లో షూటింగ్‌లో సాధించిన విజయాలకు ఆమెకు అర్జున అవార్డు లభించింది.

2019, జర్మనీలోని మ్యూనిచ్‌లో జరిగిన ఐఎస్ఎస్ఎఫ్  ప్రపంచ కప్‌లో బంగారు పతకం సాధించి ఆమె రెండవ ప్రపంచ ఛాంపియన్‌షిప్‌ను గెలుచుకుంది. ఈ విజయం ద్వారా టోక్యో ఒలింపిక్స్‌కు ఆమె అర్హత సాధించింది.  ఒలంపిక్స్‌లో భారతదేశానికి బంగారు పతకం సాధించాలన్నదే ఆమె ప్రస్తుత లక్ష్యం. 

## మూలాలు


వర్గం:షూటింగ్ క్రీడాకారిణులు
వర్గం:1990 జననాలు
తిట్టె కృష్ణ అయ్యంగార్

**తిట్టె కృష్ణ అయ్యంగార్** మైసూరుకు చెందిన కర్ణాటక సంగీత విద్వాంసుడు, వాగ్గేయకారుడు.
## విశేషాలు
ఇతడు 1902లో జన్మించాడు. వీరి పూర్వీకులది తంజావూరు సమీపంలోని "తిట్టె" అనే గ్రామం.  ఇతని తాత తిట్టె రంగాచార్య సంస్కృత పండితుడు. అతడు మైసూరుకు వలస వచ్చి మైసూరు మహారాజా "కృష్ణరాజ ఒడయార్ III" వద్ద ఆస్థాన పండితుడిగా చేరాడు.  అతని కుమారుడు, కృష్ణ అయ్యంగార్ తండ్రి నారాయణ అయ్యంగార్ మైసూరు మహారాజా  "కృష్ణరాజ ఒడయార్ IV" వద్ద ఆస్థాన విద్వాంసుడిగా ఉన్నాడు.  ఆ కాలంలో మైసూరు రాజ్యంలో కళలకు స్వర్ణయుగంగా ఉండేది. వీణ సుబ్బణ్ణ, వీణ శేషణ్ణ, బిడారం కృష్ణప్ప, వీణ శ్యామణ్ణ వంటి మహామహులు రాజాస్థానంలో ఉండేవారు. కృష్ణ అయ్యంగార్ సంగీత వారసత్వాన్ని వీరి నుండి అందిపుచ్చుకున్నాడు. ఇతనికి చిన్నవయసులోనే స్వరజ్ఞానం అలవడింది. ఇతడు తన తండ్రి నారాయణ అయ్యంగార్ వద్ద సంగీతాన్ని, సాహిత్యాన్ని అభ్యసించాడు. తరువాత వీణ శేషణ్ణ, జి.బి.కృష్ణప్పల వద్ద తన సంగీతాన్ని మెరుగు పరుచుకున్నాడు.  ఇతడు తన తొమ్మిదవ యేటనే తిరువయ్యారులో పాపా వెంకటరామయ్య వయోలిన్, తంజావూరు వైద్యనాథ అయ్యర్ మృదంగ సహకారాన్ని అందించగా మొట్టమొదటి కచ్చేరీని చేశాడు. ఇతని ప్రతిభను గుర్తించిన కృష్ణరాజ ఒడయార్ IV ఇతడిని 17ఏళ్ళ వయసులోనే  ఆస్థాన విద్వాంసునిగా నియమించాడు. ఆ విధంగా "తిట్టె" వంశంలోని మూడవతరం కూడా మైసూరు రాజాస్థానంలో విద్వాంసుని పదవి చేపట్టింది. ఇతడు మైసూరు ప్యాలెస్‌లో 28 సంవత్సరాలు విద్వాంసునిగా సేవచేశాడు. 

తిట్టె కృష్ణ అయ్యంగార్ సంగీతంలో తన స్వంత బాణీని ఏర్పరచుకున్నాడు. ఇతడు తాను ఆలపించే పాటల సాహిత్యాన్ని అర్థం చేసుకునేందుకు ఎక్కువ ప్రాధాన్యత ఇచ్చేవాడు. ఇతడు కర్ణాటక వాగ్గేయకారుల అపురూపమైన కృతులను స్వరపరిచాడు. ఇతని సంగీతం శృతి శుద్ధంగా, లయ శుద్ధంగా ఉండేది. ఇతడికి గాత్ర సంగీతంతో పాటు వీణ, జలతరంగం, హార్మోనియం మొదలైన వాద్యపరికరాలతో పరిచయం ఉంది. ఇతడు "శ్రీకృష్ణ" ముద్రతో కొన్ని కీర్తనలను కన్నడ, తెలుగు భాషలలో రచించాడు. ఇతడు వసంతభైరవి, ఉదయరవిచంద్రిక, రిషభప్రియ, కుంతలవరాళి వంటి విభిన్న రాగాలలో ఇతడు ఈ కీర్తనలను స్వరపరిచాడు. మైసూరు మహారాజా మహిళా సంగీత కళాశాలలో ఉపన్యాసకుడిగా సేవలందించాడు. ఇతడు "లక్ష్య లక్షణ పద్ధతి", "శ్రీ త్యాగరాజ స్వామిగళ చరిత్రె" అనే కన్నడ గ్రంథాలను, "మైసూర్ వీణై సుబ్బణ్ణవిన్ నాన్కు అపూర్వ సాహిత్యంకల్" అనే తమిళ గ్రంథాన్ని రచించాడు. 1941లో "శ్రీ త్యాగరాజ విద్వత్ సభ"ను స్థాపించాడు. 

ఇతడు మంచి సంగీత గురువు కూడా. ఇతని శిష్యులలో పద్మామూర్తి, వేదవల్లి, ఎం.రుక్మిణి, ఎం.ఎస్.జయమ్మ, ఎన్.ఆర్.ప్రశాంత్ వంటి అనేకులు ఉన్నారు.

## పురస్కారాలు
జయచామరాజ ఒడయార్ ఇతనికి 1946లో గాన విశారద బిరుదును ప్రదానం చేశాడు. కర్ణాటక రాష్ట్ర సంగీత నృత్య అకాడమీ అవార్డు 1965లో లభించింది. 1972లో కర్ణాటక రాష్ట్ర ప్రభుత్వపు రాజ్యోత్సవ ప్రశస్థి లభించింది. ఇతడు బిడారం కృష్ణప్ప ప్రసన్న సీతారామ మందిర 8వ వార్షిక సమావేశానికి అధ్యక్షత వహించాడు. ఆ సందర్భంగా ఇతనికి "గానకళా సింధు" బిరుదును ప్రదానం చేశారు. 1972లో బెంగళూరు గాయన సమాజ వారు "సంగీత కళారత్న" బిరుదును ఇచ్చారు.  మద్రాసు సంగీత అకాడమీ వారి "సంగీతాచార్య" బిరుదు, 1989లో సంగీత నాటక అకాడమీ అవార్డు,  కర్ణాటక రాష్ట్ర ప్రభుత్వపు కన్నడ సాంస్కృతిక విభాగం నుండి 1991లో కనక - పురందర అవార్డు మొదలైనవి లభించాయి.
## మరణం
ఇతడు 1997, మార్చి 13వ తేదీన తన 95వయేట మరణించాడు.

## మూలాలు

వర్గం:1902 జననాలు
వర్గం:కర్ణాటక సంగీత విద్వాంసులు
వర్గం:సంగీత నాటక అకాడమీ అవార్డు గ్రహీతలు
వర్గం:1997 మరణాలు